  Виталий Пронин Гурт калыклэн лыдыз син шорын кулэсме. Егитъёслэн отчы кылемзы уг поты. Озьы Россиын улӥсьёс пӧлысь 74 процентэз туннэ - городскойёс. 23 сюрс гурт бырон калэ вуэмын, отын 10-лэсь ӧжыт улӥсез кылемын ни.- Кылдэм югдурлэн мугъёсыз туж валамонэсь, - шуэ Кун Кенешысь Тазалыкез утёнъя, демографияя но семья ужпумъёсъя ялан ужась комиссилэн кивалтӥсез Светлана Кривилёва. - Басьтом эмъян удысэз ик. Берло аръёсы Россиысь гуртъёсысь эмъяськон учреждениослэн лыдзы куинь поллы - 13 сюрс 180-лы - кулэсмемын. 100-лэсь ятыр ёрос больницаос, 3 сюрслэсь ятыр амбулаториос пытсаськизы, ӝог юрттэт сётонъя станциослэн лыдзы 1 сюрс 500-ысь 1 сюрс 100-озь синэмын. Городысь котькуд 1 сюрс 500 муртлы аптека усе ке, гуртын - 4 сюрс муртлы. Дальний Восток федерал округе пырись улосъёс Москвае ӵектонэн та вакытэ пото: эмъясьёс, висисьёс доры потыкузы, сьӧразы эмъюмъёс коть кутыны мед быгатозы. Али, пе, соос шугектэмъёс доры кӧня ке иськемъёсты мыно, но ӵемысь соослы тыро-пыдо юрттыны уг быгато.Озьы гуртъёсын нылпиос тросгес вордскыны кутскемын ке но, кулӥсьёслэн но лыдзы ӧжыт уг кыльы. Соин демография югдур туннэ городын улӥсьёслы луысагес тупатӥське. Нялтас вераса, республикаямы шоро-куспо улон вапум 69,3 аресозь вуттэмын.Гуртысь югдурез тупатон вылысь улонэ пыӵаны кутскиз «Гуртысь эмчи» проект. Озьы гуртын ужаны дась луись егит специалистъёслы-эмчиослы кун 1 миллион манет висъялоз.- Ижысь медициная кун академиез йылпумъясьёс пӧлысь 103-ез та проектэ пыриськыны мылкыд кариз, - шуэ ялан ужась комиссиен кивалтӥсь. - 29-эзлы документъёс но дасесь ни.Но 103 специалист - туж ӧжыт. Гуртъёсын туннэ 600 инты буш. Со - вылӥ тодон-валанэн эмчиослы. Нош кулэ на фельдшеръёс, эмъясь сузэръёс... Малы 1 миллион манет но уг гочаты егитъёсты? Уж инты сяна, соослэн но, пе, потэ театръёсы, музейёсы ветлэмзы, паркъёсын шутэтскемзы. Таосты валаны луэ. Вала кун но, озьы матысь дыре, оло, гуртэз азинтонъя выль проект-программа кылдоз.Элина Кумачёва. Теги: Егитъёс  